Na osnovu člana 70., stav 1. i 2. Zakona o organizaciji organa uprave u Federaciji BiH („Službene novine Federacije BiH“, broj: 35/05), a u skladu sa članom 6. Pravilnika o bližim uvjetima u pogledu prostora, opreme i kadra, kriterijima za osnivanje i obavljanje apotekarske djelatnosti u svim organizacionim oblicima, kao i načinu i postupku njihove verifikacije („Službene novine Federacije BiH“, broj: 44/12, 23/13 i 27/14), Ministar za socijalnu politiku, zdravstvo, raseljena lica i izbjeglice Bosansko – podrinjskog kantona Goražde, d o n o s i :

**O D L U K U**

o određivanju slobodnih lokacija na području Bosansko-podrinjskog kantona Goražde

za 2016.godinu na kojima se može osnovati apoteka

**I**

Ovom Odlukom određuju se slobodne lokacije na području Bosansko-podrinjskog kantona Goražde za 2016.godinu na kojima se može osnovati apoteka.

**II**

Kao slobodne lokacije na području Bosansko-podrinjskog kantona Goražde za 2016.godinu na kojima se može osnovati apoteka određuju se lokacije na području Općine Goražde, uz pretpostavku da međusobna udaljenost između dvije apoteke ne može biti manja od 400 metara najbliže cestovne povezanosti, dok se u smislu člana 5. Pravilnika o bližim uvjetima u pogledu prostora, opreme i kadra, kriterijima za osnivanje i obavljanje apotekarske djelatnosti u svim organizacionim oblicima, kao i načinu i postupku njihove verifikacije („Službene novine FBiH“, broj: 44/12, 23/13 i 27/14 – u daljem tekstu: Pravilnik) izuzima primjena demografskih i geografskih kriterija iz člana 3. i 4. Pravilnika u slučaju otvaranja depoa apoteke u demografski ugroženom području gdje ne postoji apoteka, u naprijed pomenutoj općini, kao i u Općini Foča FBiH i Općini Pale FBiH.

**III**

Za prostore koji su u vlasništvu općine oglašavanje slobodnih lokacija i izbor budućeg nositelja odobrenja za privatnu praksu, odnosno budućeg osnivača apoteke, vrši nadležna služba općine na osnovu kriterija koji se odnose na:

* Potrebe stanovništva lokalne zajednice,
* Saobraćajnu mrežu,
* Položaj apoteke u odnosu na ambulantu,
* Dostupnost usluga buduće apoteke sa aspekta radnog vremena,
* Garanciju o pružanju usluga najmanje u periodu od 5 godina,
* Brzina stavljanja apoteke u funkciju,
* Zapošljavanje lica sa evidencije Službe za zapošljavanje BPK Goražde.

**IV**

Nadležna služba općine će Ministarstvu dostaviti obavještenje o provedenoj proceduri oglašavanja i Odluku o izabranom budućem nositelju odobrenja za privatnu praksu, odnosno budućem osnivaču apoteke kome će Ministarstvo izdati prethodnu saglasnost za osnivanje apoteke.

Ukoliko se za apoteku osigura prostor na osnovu provedene procedure u skladu sa Pravilnikom o bližim uvjetima i postupku davanja u zakup kapaciteta zdravstvenih ustanova, kao i vrsta kapaciteta zdravstvenih ustanova koji se mogu dati u zakup na teritoriji Federacije BiH (“Službene novine FBiH”, broj: 28/12) Ministarstvo će izdati prethodnu saglasnost i bez oglašene slobodne lokacije.

Zdravstvena ustanova koja je provela proceduru davanja u zakup kapaciteta zdravstvene ustanove će Ministarstvu dostaviti obavještenje o provedenoj proceduri i Odluku o početku davanja u zakup jedinice zakupa na osnovu koje će Ministarstvo izdati prethodnu saglasnost za osnivanje apoteke.

Za prostore koji nisu u vlasništvu općine, Ministarstvo će na osnovu zaprimljenih zahtjeva, vodeći računa o kriterijima iz tačke III izdati prethodnu saglasnost, uzimajući u obzir pristigle zahtjeve koji su kompletirani u skladu sa ovom Odlukom.

Ukoliko se uputi dva ili više zahtjeva za istu lokaciju ili prostor unutar 400 m, Ministarstvo će odlučivati/rješavati po zahtjevima onim redoslijedom kojim su podnešeni kompletni zahtjevi.

**V**

Podnosilac zahtjeva za davanje prethodne saglasnosti na lokaciju za osnivanje apoteke dužan je uz zahtjev Ministarstvu dostaviti i dokaz o vlasništvu ili zakupu prostora u kojem planira otvoriti apoteku, odnosno ekvivalent dokaza o ugovornom odnosu sa vlasnikom prostora (ugovor, predugovor, sporazum i sl.), kao i dokaz o ispunjavanju uslova iz člana 4. Pravilnika.

**VI**

Osnivač buduće apoteke odnosno budući nositelj odobrenja za privatnu praksu kojem je izdata saglasnost na lokaciju dužan je podnijeti zahtjev za osnivanje apoteke s potpunom dokumentacijom, shodno važećem Pravilniku najkasnije tri mjeseca od dobijanja saglasnosti, u suprotnom se predmetna saglasnost stavlja van snage, dok se ista izdaje slijedećem podnosiocu zahtjeva, odnosno budućem nositelju odobrenja, vodeći računa da se može izdati samo jedna prethodna saglasnost budućem nositelju odobrenja, odnosno budućem osnivaču apoteke na lokacije utvrđene u tački II ove Odluke.

**VII**

Broj apoteka koje se mogu osnovati za navedeni period na pomenutim lokacijama/područjima je ograničen, te će u momentu podnošenja zahtjeva biti uzimana u obzir usklađenost sa geografskim i demografskim kriterijima definisanim članom 3. i 4., kao i potrebama kantona i lokalne zajednice u smislu člana 6. Pravilnika o bližim uvjetima u pogledu prostora, opreme i kadra, kriterijima za osnivanje i obavljanje apotekarske djelatnosti u svim organizacionim oblicima, kao i načinu i postupku njihove verifikacije („Službene novine FBiH“, broj: 44/12, 23/13 i 27/14).

**VIII**

Odluka stupa na snagu danom donošenja i ista će se naknadno objaviti u “Službenim novinama Bosansko-podrinjskog kantona Goražde” i na web stranici Vlade BPK Goražde [www.bpkg.gov.ba](http://www.bpkg.gov.ba) .

**O b r a z l o ž e nj e**

U skladu sa Pravilnikom o bližim uvjetima u pogledu prostora, opreme i kadra, kriterijima za osnivanje i obavljanje apotekarske djelatnosti u svim organizacionim oblicima, kao i načinu i postupku njihove verifikacije (“Službenim novinama FBiH”, broj:44/12), gdje je u članu 6. definisano da: “Kantonalno ministarstvo zdravstva svake kalendarske godine, i to do 01.02. tekuće godine, određuje slobodne lokacije na području kantona na kojima će se osnivati apoteke u skladu sa demografskim i geografskim kriterijima iz člana 3. i 4. Pomenutog Pravilnika, kao i potrebama kantona, odnosno lokalne zajednice za apotekarskom službom.”, te je shodno naprijed navedenom odlučeno kao u dispozitivu Odluke.

**Ministarstvo za socijalnu politiku, M I N I S T A R**

**zdravstvo, raseljena lica i izbjeglice**

**Bosansko-podrinjskotg kantona Goražde** Alen Pašović

Broj: 08-37-30-3/16

Goražde, 29.01.2016.godine